
Predlog

IZVEDBENI SKLEP SVETA

o dovoljenju Italijanski republiki, da uporabi posebni ukrep z odstopanjem od člena 285 Direktive 2006/112/ES o skupnem sistemu davka na dodano vrednost

OBRAZLOŽITVENI MEMORANDUM

	Ozadje predloga

	
	Razlogi za predlog in njegovi cilji
V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: Direktiva o DDV) lahko Svet soglasno na predlog Komisije kateri koli državi članici dovoli uporabo posebnih ukrepov za odstopanje od določb navedene direktive zaradi poenostavitve postopka pobiranja DDV ali za preprečitev nekaterih vrst davčnih utaj ali izogibanja plačilu davkov.

V pismu, ki ga je Generalni sekretariat Komisije evidentiral 10. decembra 2009, je Italijanska republika zaprosila za dovoljenje, da še naprej oprošča davčne zavezance, katerih letni promet ne presega 30 000 EUR. V skladu s členom 395(2) Direktive 2006/112/ES je Komisija z dopisom z dne 11. januarja 2010 obvestila druge države članice o zahtevi Italijanske republike. Komisija je z dopisom z dne 12. januarja 2010 Italijansko republiko obvestila, da ima na voljo vse informacije, potrebne za presojo zahteve.

	
	Splošno ozadje
Poglavje 1 naslova XII Direktive o DDV državam članicam omogoča, da uporabijo posebne sisteme za mala podjetja, vključno z oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne more odbiti vstopnega DDV.

Ta ukrep je bil prvič uveden v skladu z določbami člena 14 Direktive Sveta 67/228/EGS. Vendar lahko kasneje tiste države članice, ki niso uporabile možnosti iz te določbe, v skladu s členom 24(2)(b) Direktive 77/388/EGS preoblikujejo prvi odstavek člena 285 Direktive o DDV za tiste davčne zavezance, ki so oproščeni plačila DDV in katerih letni promet ne presega 5 000 EUR. Italijanska republika ni uporabila te možnosti iz člena 14 Direktive Sveta 67/228/EGS.

Ker ima veliko število davčnih zavezancev zelo nizek letni promet, je Italijanska republika leta 2007 zaprosila za odstopanje, da bi poenostavila obveznosti DDV za majhne gospodarske subjekte in nacionalni davčni upravi olajšala pobiranje davka. Z Odločbo Sveta 2008/737/ES (UL L 249, 18. 9. 2008, str. 13) je Italija dobila pooblastilo, da do 31. decembra 2010 oprosti davčne zavezance, katerih letni promet ni višji od 30 000 EUR, pri čemer se ta prag lahko zviša, da se ohrani njegova realna vrednost. Italijanska republika je zdaj zaprosila za razširitev tega ukrepa, ki je za davčne zavezance neobvezen.

Komisija je v predlog Direktive za poenostavitev obveznosti glede davka na dodano vrednost z dne 29. oktobra 2004 (COM(2004) 728 konč.) dodala določbe, ki državam članicam omogočajo, da določijo zgornjo mejo letnega prometa za davčno oprostitev v vrednosti do 100 000 EUR, pri čemer se lahko ta znesek vsako leto posodobi. Vendar Svet na tej stopnji še ni dosegel soglasja o navedenem predlogu.

Na podlagi informacij, ki jih je predložila Italijanska republika, se zdi, da je uporaba ukrepa privedla do zmanjšanja pobranega skupnega zneska davčnega prihodka v končni stopnji porabe za približno 0,2 %, kar je skladno z oceno, ki je bila postavljena ob odobritvi prvotnega odstopanja.

Zato se predlaga razširitev odstopanja za ponovno obdobje, ki bi potekalo najmanj do 31. decembra 2013 ali do začetka veljavnosti direktive o pragovih letnega prometa, pod katerim so davčni upravičenci lahko oproščen DDV.

	
	Obstoječe določbe na področju predloga
Komisija je leta 2004 predlagala povečanje praga letnega prometa za oprostitev plačila DDV za davčne zavezance, ki bi bil na voljo državam članicam (COM(2004) 728 konč.), na 100 000 EUR. 

	
	Usklajenost z drugimi politikami in cilji Unije
Se ne uporablja.

	Posvetovanje z zainteresiranimi stranmi in ocena učinka

	
	Posvetovanje z zainteresiranimi stranmi

	
	Ni relevantno.

	
	Zbiranje in uporaba izvedenskih mnenj

	
	Zunanje izvedensko mnenje ni bilo potrebno.

	
	Ocena učinka
Namen te odločbe je nadaljevanje ukrepa za poenostavitev, ki ukinja številne obveznosti DDV za podjetja, ki poslujejo z letnim prometom, manjšim od 30 000 EUR, in ima zato potencialno pozitiven učinek.

Zaradi majhnega obsega odstopanja in časovno omejene uporabe, bo obseg v vsakem primeru omejen.

	Pravni elementi predloga 

	
	Povzetek predlaganih ukrepov
Odobritev, da Italijanska republike še naprej uporablja ukrep o odstopanju od Direktive 2006/112/ES, kar zadeva uvedbo ukrepa za poenostavitev za podjetja z letnim prometom, ki ne presega 30 000 EUR.

	
	Pravna podlaga
Člen 395 Direktive o DDV 2006/112/ES z dne 28. novembra 2006 o skupnem sistemu davka na dodano vrednost.

	
	Načelo subsidiarnosti
Predlog je v izključni pristojnosti Skupnosti. Načelo subsidiarnosti se zato ne uporablja.

	
	Načelo sorazmernosti
Predlog je v skladu z načelom sorazmernosti iz naslednjih razlogov.

	
	Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.

	
	Zaradi omejenega obsega odstopanja je posebni ukrep sorazmeren z želenim ciljem.

	
	Izbira instrumentov

	
	Predlagani instrument: sklep.

	
	Druga sredstva ne bi bila primerna iz naslednjih razlogov.

Na podlagi člena 395 Direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Odločba Sveta je najprimernejši instrument, ker je lahko naslovljena na posamezne države članice.

	Proračunske posledice

	
	Predlog ne vpliva na proračun Unije.

	Dodatne informacije

	
	Klavzula o pregledu/reviziji/časovni omejitvi veljavnosti

	
	Predlog vsebuje klavzulo o časovni omejitvi veljavnosti.

Predlog

IZVEDBENI SKLEP SVETA

z dne […]

o dovoljenju Italijanski republiki, da uporabi posebni ukrep z odstopanjem od člena 285 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
 in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) V pismu, ki ga je Generalni sekretariat Komisije registriral 10. decembra 2009, je Italija zaprosila za uporabo ukrepa z odstopanjem od člena 285 Direktive 2006/112/ES, da bi še naprej oproščala določene davčne zavezance. Na podlagi tega ukrepa bi bili ti davčni zavezanci še naprej oproščeni določenih ali vseh obveznosti v zvezi z davkom na dodano vrednost (DDV) iz poglavij 2 do 6 naslova XI Direktive 2006/112/ES.

(2) Komisija je z dopisom z dne 11. januarja 2010 obvestila druge države članice o zahtevi Italije. Komisija je s pismom z dne 12. januarja 2010 obvestila Italijo, da ima na voljo vse informacije, potrebne za presojo zahtevka.

(3) V naslovu XII Direktive 2006/112/ES je državam članicam že na voljo posebna ureditev za mala podjetja. Kadar se razširjeni ukrep uporablja za Italijo, odstopa od člena 285 te Direktive samo, če je prag letnega prometa v ureditvi višji od praga 5 000 EUR.

(4) Z Odločbo Sveta 2008/737/ES z dne 15. septembra 2008 o dovoljenju Italijanski republiki, da uporabi ukrep, ki odstopa od člena 285 Direktive 2006/112/ES o skupnem sistemu davka na dodano vrednost
, je Italija dobila pooblastilo, da do 31. decembra 2010 kot odstopajoč ukrep oprosti davčne zavezance, katerih letni promet ni višji od 30 000 EUR. Ker je ta višji prag privedel do zmanjšanih obveznosti DDV za najmanjša podjetja, medtem ko lahko davčni zavezanci še vedno izberejo splošno ureditev DDV, bi bilo treba Italijo pooblastiti, da ukrep uporablja za nadaljnje omejeno obdobje.

(5) Komisija je v svoj predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost z dne 29. oktobra 2004
 vključila določbe, ki državam članicam omogočajo, da določijo zgornjo mejo letnega prometa za DDV oprostitev v vrednosti do 100 000 EUR ali enakovredni znesek v nacionalni valuti, pri čemer se lahko ta znesek vsako leto posodobi. Zahteva za podaljšanje, ki jo predložila Italija, je skladna z navedenim predlogom, v zvezi s katerim Svet še ni mogel doseči soglasja.

(6) Na podlagi informacij, ki jih je predložila Italija, je ukrep že privedel do zmanjšanja pobranega skupnega zneska davčnega prihodka v končni stopnji porabe za manj kot 0,2 %.

(7) Odstopanje ne vpliva na lastna sredstva Unije, pridobljena od davka na dodano vrednost —

SPREJELA NASLEDNJI SKLEP:

Člen 1

Z odstopanjem od člena 285 Direktive 2006/112/ES se Italiji dovoli oprostitev DDV za davčne zavezance, katerih letni promet ne presega 30 000 EUR.

Italija lahko zviša zgornjo mejo, da ohrani realno vrednost oprostitve.

Člen 2

Shema iz člena 1 je za davčne zavezance neobvezna.

Člen 3

Ta odločba se uporablja od 1. januarja 2011 do začetka veljavnosti direktive o spremembi zneskov letnega prometa, v okviru katerih so lahko davčni zavezanci oproščeni plačila DDV, ali do 31. decembra 2013, odvisno od tega, kaj nastopi prej.

Člen 4

Ta sklep je naslovljen na Italijansko republiko.

V Bruslju, 


Za Svet


Predsednik



�	UL L 347, 11.12.2006, str. 1.


�	UL L 249, 18.9.2008, str. 13.


�	COM(2004) 728 konč.

